Нэхъ дахэ щыIэкъым
ФокIадэм и 27-м «Нарт Хэку» щIалэгъуалэ хасэм Профсоюзхэм ЩэнхабзэмкIэ я уардэунэм къыщызэригъэпэщащ Адыгэ фащэм и дунейпсо махуэм траухуа зэхыхьэ дахэ.
«Фащэ гъэфIэж» зыфIаща а гуфIэгъуэ Iуэхум щагъэлъэгъуащ Къэбэрдей-Балъкъэрым, Адыгейм, Къэрэшей-Шэрджэсым щыщ дэрбзэр Iэзэхэу Бэджокъуэ Беллэ, ДыщэкI Радимэ, Мамий Земфирэ, Нэхущ Заремэ, Къуэдзокъуэ Иннэ, Боз Оксанэ, Хъурей Жаннэ, Цурмыт Рузаннэ, Дзыгъуанэ Анжелэ сымэ яда фащэхэр.
Лъэпкъым и набдзэ адыгэ фащэ зэкIужхэм псэр ягъэхъуапсэу, зым адрейр ефIэкIыжу дахэт. А псом хьэкъ пщащIыжырт, лIэщIыгъуэ бжыгъэ хъуауэ адыгэхэм къадэгъуэгурыкIуэ фащэр Iэпкълъэпкъыр зыгъэдахэ фэилъхьэгъуэ къудей мыхъуу, ди лъэпкъым илъэс мин бжыгъэкIэ къизэуа и нэмысым, щIыхьым щыщ Iыхьэ дахэу зэрыщытыр. А пщыхьэщхьэм утыкум къихьа щIалэхэмрэ хъыджэбзхэмрэ я пкъыр фащэм уардэу зэрыригъэIыгъам и мызакъуэу, езыхэм гушхуэныгъэ къазэрыхилъхьар нэрылъагъут. Пшыхьым и къызэгъэпэщакIуэхэм зэрыжаIамкIэ, зэхуэсым и къалэн нэхъыщхьэр ди щэнхабзэр хъумэнырщ, ар нэхъыбэм егъэщIэнырщ, ди лъэпкъым и хъугъуэфIыгъуэхэм щIалэгъуалэр дегъэхьэхынырщ. Пэжу, а пшыхьым еплъыну къекIуэлIа щIалэхэмрэ хъыджэбзхэмрэ фащэ зыщыгъахэм емыхъуэпсауэ къахэкIар зырызыххэщ. Еуаз Зуберрэ абы и «Бзабзэ» гупымрэ я макъамэ гурыхьым щIигъэхуабжьэрт утыкум щыплъагъум къыпхилъхьэ гушхуэныгъэр.
Пшыхьым щагъэлъэпIащ «Нарт Хэку» щIалэгъуалэ хасэм фащэм и махуэм теухуауэ нэхъ ипэкIэ иригъэкIуэкIа чэзузэIэпыхым (флэшмобым) щытекIуахэу Пэрыт Ирадэ, Щоджэн Дисанэ, Ажий Къантемыр сымэ. Абыхэм яхуэупсащ Нэхущ Чэрим и концертым зэрыкIуэну билетхэмкIэ.
Тыгъэхэр зыхуагъэфэща-хэм ахэр яритыжри, Нэхущ Чэрим къыхигъэщащ щIалэгъуалэм я жэрдэмым хуабжьу зэрыщыгуфIыкIыр, гушхуэныгъэ мыкIуэщI къызэрыхилъхьэр.
«Нарт Хэкум» къыбгъэдэкI фIыщIэ тхылъхэр «Фащэ гъэфIэж» зэхыхьэм гугъу дехьа псоми иратыжа иужькIэ, пшыхьым и кIэухыу къызэрагъэпэща джэгум къызэхуэсахэр я гуапэу хэтащ.
ИНЭРОКЪУЭ Данэ.
Сурэтхэр Къарей Элинэ трихащ.
